google/wiki40b huggingface dataset:
Radioaktiivne kiirgus

Radioaktiivne kiirgus ehk radiatsioon tekib looduslikes tingimustes radioaktiivsete elementide ebastabiilsete tuumade lagunemisel. Samuti tekib radioaktiivne kiirgus kergete tuumade ühinemisel vesinikupommi plahvatusel ja tähtede termotuumareaktsioonides. Radioaktiivse kiirguse moodustavad suure energiaga osakesed (heelium-4 tuumad ehk alfaosakesed, elektronid või positronid ehk beetaosakesed, footonid ehk gammakvandid ja neutronid), mis tekivad tuumareaktsioonides. Teatavates tuumalagunemistes võib eralduda ka suuremaid osakesi. Näiteks mõned raadiumi isotoobid kiirgavad süsiniku 126C aatomituumi.
Radioaktiivne kiirgus on ioniseeriv kiirgus ja seetõttu inimesele ohtlik, kuna ta ioniseerib aatomeid ning lõhub seetõttu keemilisi sidemeid molekulide vahel.

Radioaktiivse kiirguse liigid

Radioaktiivsed kiirgused jagunevad otseselt ioniseerivateks kiirgusteks ja kaudselt ioniseerivateks kiirgusteks. Ioniseerivad kiirgused on alfa-, beeta- ja gammakiirguseks. Neutronkiirgus on kaudselt ioniseeriv kiirgus; tema ioniseeriv toime tuleneb võimest tuuma ergastada ja lagunema sundida.
Jan Amos Komenský

Jan Amos Komenský  [jan 'amos k'omenskii]  (tänapäeva tšehhi pruugis ekslikult ka Jan Ámos Komenský; ladinapäraselt Comenius; 28. märts 1592 Uherský Brod – 15. november 1670 Amsterdam) oli tšehhi õpetaja ja kirjanik.
Ta sai Euroopas tuntuks oma uudsete pedagoogiliste vaadete poolest. Ta leiutas lihtsama lugemaõppimise  meetodi, mis ei põhinenud üksikute tähenimede lugemisel. Ta pani aluse klassitunni  süsteemile, töötas välja õppetunni  metoodika alused ning pooldas näitlikustamist õppetöös. Tema põhiline pedagoogikaalane teos "Didactica magna" ilmus 1656. aastal.
Komenský pedagoogilisi vaateid on vastandatud Martin Lutheri pedagoogikale.
19. sajandil tšehhi rahvusliku ärkamise ajal idealiseerisid tšehhid Komenskýt ja sellist suhtumist on kohata tänini.
Iga aasta 28. märtsil, Komenský sünnipäeval, tähistatakse Tšehhis ja Slovakkias õpetajate päeva.
1919 asutati tollases Tšehhoslovakkias Bratislavas Komenský ülikool. See oli maailma esimene ülikool, kus peeti loenguid slovaki keeles.
Komenský oli kujutatud Tšehhoslovakkia 20-kroonisel pangatähel, mis tuli käibele 1988. aastal.
Komenský medal on UNESCO üks kõige mainekamaid auhindu, mida antakse välja saavutuste eest haridusuuringute ja innovatsiooni vallas. Comeniuse nime kannab ka üks Euroopa Liidu Elukestva õppe programmi alamprogramm.
Pedro López Quintana

Pedro López Quintana (sündinud 27. juulil 1953) on hispaania katoliku vaimulik.
Ta on 2014. aasta märtsist nuntsius Eestis, Lätis ja Leedus.
Kirde tänav (Tartu)

Kirde tänav on tänav Tartus Tammelinnas.
Kirde-edelasuunaline tänav algab Kesk kaare tänavalt ja lõpeb Suur kaare tänaval. Tänav on 180 meetrit pikk.
Artjom Vargaftik

Artjom Mihhailovitš Vargaftik (Артём Михайлович Варгафтик; sündinud 2. juulil 1971) on Venemaa muusikakriitik, muusikaajaloolane, telesaatejuht ja tšellist.
Effinghami maakond (Illinois)

Ajalugu

Effinghami maakond moodustati 1855. aastal Fayette'i ja Crawfordi maakonna osadest.

Kliima

Madalaim kuu keskmine temperatuur jaanuaris on maakonna halduskeskuses Effinghamis −8 °C (18 °F) ja kõrgeim juulis 31 °C (87 °F). Madalaim temperatuur on mõõdetud 1915. aasta jaanuaris −34 °C (−29 °F) ja kõrgeim temperatuur 1954. aasta juulis 44 °C (111 °F). Keskmine kuu sajuhulk varieerub 60 mm jaanuari ja juuli 115 mm vahel.
Endonüüm

Endonüüm ehk sisekeelne nimi on vastaval keelealal kohapeal kasutatav nimi. Endonüümi vastandmõiste on eksonüüm.
Gižiga jõgi

Gižiga jõgi (vene keeles Гижига, Ижига, Чендон) on jõgi Venemaa kirdeosas Magadani oblastis.
Saab alguse Jablonovõi ahelikust, voolab kagu suunas ja suubub Ohhoota mere Gižiga lahte. Jõe pikkus on 150 km.
Suudme lähedal asub Gižiga alev.
Väino Linde

Väino Linde (sündinud 31. jaanuaril 1959 Tallinnas) on Eesti jurist ja poliitik.

Haridus

Väino Linde on lõpetanud Pärnu 4. Keskkooli 1977 ning Tartu Ülikooli õigusteaduse erialal 1983.

Töökäik ja tegevus ühingutes

Linde on töötanud Pärnu KEKis ehitustöölisena 1977–1978, Tallinna Prokuratuuris abiprokurörina 1983–1985, Pärnu Rajooni Prokuratuuris abiprokurörina 1985–1989, Pärnu Maakonna Prokuratuuris prokurörina 1989–1993, 1994–1995; Ahti Kõo Advokaadibüroos vandeadvokaadina 1993–1994, Pärnu Linnavalitsuses linnasekretärina ning Advokaadibüroo HETA Pärnu osakonnas vandeadvokaadina 1997–1999.
Linde on AS Tallinna Lennujaam nõukogu liige ning AS Pärnu Sadam nõukogu esimees.

Poliitiline tegevus

Väino Linde on olnud Pärnu linnapea 1995–1996. Ta oli Pärnu Linnavolikogu 1996–2005 (ning selle esimees 1999–2002 ja aseesimees 2002–2005), IX ja X Riigikogu liige ning on XI Riigikogu liige. 17. aprillist 2007 on ta Riigikogu Põhiseaduskomisjoni esimees. Linde on Eesti Reformierakonna liige alates 1998.
Erwin Bernhard

Erwin Bernhard (ka Erwin Bernhardt, 15. jaanuar 1852 Peterburi – 25. aprill 1914 Tallinn) oli baltisaksa päritolu Eestimaa arhitekt.
Bernhard sündis baltisaksa päritolu Eestimaa arhitekti Rudolf Bernhardi pojana. Erwini vennast Wilhelmist sai insener Peterburis.
Ta õppis aastatel 1868–1874 Peterburi Tsiviilinseneride Instituudis ning töötas alates 1874. aastast Eestimaa kubermanguinsenerina, 1877. aastast insener-arhitektina ja alates 1884. aastast Eestimaa kubermanguarhitektina. 1900–1907 oli ta ehitusosakonna juhataja.
Bernhard on projekteerinud renessansi sugemetega historitsistlikke hooneid Tallinna ja mujale Eestisse. Ta koostas ka Tallinna vanalinna ümberehitusprojekte. Tallinna eeslinnade jaoks projekteeris ta ühe- ja kahekorruselisi puithooneid. Ta osales ka restaureerimistöödel (nt Niguliste kiriku tornikiiver 1897–1898, Haapsalu lossikirik).
Arnold Sikkel

Arnold Sikkel (28. august 1912 Tallinn – 22. detsember 1974 Pärnu) oli eesti näitleja ja lavastaja.
Arnold Sikkel alustas lavategevust Narvas "Võitleja" seltsi kooris ja tantsurühmas, oli aastatel 1937–1939 Narva Teatri inspitsient ja näitleja. Oli aastatel 1939–1942 Ugala Teatri näitleja ning aastatel 1942–1974 L. Koidula nim. Pärnu Draamateatri näitleja ja lavastaja.
Ta mängis ka filmides.

Isiklikku

Näitleja Evi Rauer oli Arnold Sikkeli abikaasa. Tütar Piret Sikkel oli samuti näitleja.
Alicia Silverstone

Autasud

Silverstone ei ole kandideerinud Oscarile. Emmyle kandideeris ta ühe korra (2001 animafilmiga "Braceface", ei võitnud).
1998 sai Silverstone ainsaks naiseks, kes on kandideerinud aasta kõige halvema näitlejatari auhinnale Kuldne Vaarikas samal aastal kahe eri filmiga: "Batman & Robin" ("Batman ja Robin") ning "Excess Baggage" ("Üleliigne pagas"). Neist esimesega ta võitiski Kuldse Vaarika. Melanie Griffith on teine näitlejatar, kes on samal aastal (1996) kandideerinud kahe eri filmiga Kuldsele Vaarikale, aga tema kandideeris ühe filmiga peaosas ja teisega kõrvalosas ning viimase ta ka võitis.
1996–2002 valis ajakiri FHM Silverstone'i igal aastal maailma 100 kõige seksikama naise hulka. Kõrgeim koht oli 11. (1997). 2009 valis FHM Silverstone'i kõigi aegade 100 seksikaima naise hulka 17. kohale.
Aleksandr Komarovski

Haridus ja töökäik

Komarovski lõpetas Moskvas 1923. aastal Nanseni-nimelise näidiskooli ja 1928. aastal Džerzinski-nimelise Moskva Transpordiinseneride Instituudi. Pärast lõpetamist projekteeris ta hüdrotehnilisi ehitisi Alam-Sviri hüdroelektrijaama ehitusele. Ta tegeles ka teadustööga – 1930. aastatel avaldas mitu uurimust jää mõjust hüdrotehnilistele ehitistele. 1931. aastal saadeti ta NSV Liidu Rahvakomissaride Nõukogu juures asuva Ühendatud Riikliku Poliitvalitsuse töötajana Moskva-nimelisele kanalile. 1937. aasta mais määrati ta kanali ekspluatatsioonivalitsuse ülemaks ja kanali peainseneriks. Pärast Moskva-nimelise kanali ehituse käikuandmist määrati ta 1937. aasta septembris Kuibõševi hüdrosõlme peainseneri esimeseks asetäitjaks. 1939. aasta mais määrati Komarovski NSV Liidu merelaevastiku  rahvakomissari asetäitjaks ehituse ja sadamate mehhaniseerimise alal. Sama aasta septembris sai ta uue määramise – NSV Liidu sõjalaevastiku rahvakomissari asetäitjaks ehituse alal, kus tema vastutusalaks jäi mereväebaaside ja hüdrotehniliste ehitiste ehitamine. 
Suures Isamaasõjas juhatas Komarovski sapööriarmeed (1941. aasta oktoobrist 1942. aasta jaanuarini); seejärel juhtis ta NKVD Tšeljabmetallurgstroid, mille ülesanne oli lühikese ajaga rajada Tšeljabinski piirkonnas metallurgiakombinaat (Tšeljabinski metallurgiakombinaat). Ühtlasi oli ta NKVD parandusliku töö laagri valitsuse ülem. 1944. aasta mais määrati Komarovski NKVD tööstusehituse laagrite peavalitsuse ülemaks. Aastatel 1948–1953 juhtis ta Moskva Riikliku Ülikooli kompleksi väljaehitamist.
Tallinna Ülikooli sajandi vilistlane

Tallinna Ülikooli sajandi vilistlane on Tallinna Ülikooli aunimetus, millega ülikool tunnustas vilistlasi, kes on oluliselt panustanud Eesti ühiskonna, hariduse ja kultuuri arengusse.
Tallinna Ülikooli sajandi vilistlase aunimetus anti sajale vilistlasele. Nende nimed kuulutati välja Tallinna Ülikooli päeval, 18. märtsil 2019, seoses saja aasta möödumisega ülikooli eelkäijaks olnud Tallinna Õpetajate Seminari tegevuse algusest.
Sārāsādāt Khādemashshari‘eh

Sārāsādāt Khādemashshari‘eh, ka Sara Khadem, (sündinud 10. märtsil 1997 Teheranis) on iraani maletaja, naiste suurmeister (2013).
Khadem on 2016. aasta Iraani naiste malemeister. 2009. aastal tuli ta Antalyas noorte maailmameistriks neidude U12 vanuseastmes.
Ta mängis 2017. aastal naiste maailmameistrivõistluste turniiril (64 osavõtjat), kuid 32 parema hulka ei pääsenud.
Khadem sai FIDE-lt 2011. aastal naiste rahvusvahelise meistri, 2013. aastal naiste suurmeistri ja 2015. aastal rahvusvahelise meistri nimetuse.
Albert Kesner

Albert Kesner (13. august 1898 Luunja vald – 28. märts 1965 Tartu) oli Eesti maalikunstnik. Ta õppis ja tegutses kunstiühingus Pallas.

Hariduskäik

Ta lõpetas aastal 1917 Tartu linnakooli. Õppis aastatel 1920–1927 Kunstiühingu Pallas kunstikoolis (alates 1924. aastast Kõrgem Kunstikool Pallas) Konrad Mäe ja Ado Vabbe juhendamisel maali eriala. Täiendas end aastatel 1929–1930 Eesti Kultuurkapitali Kujutava Kunsti Sihtkapitali Valitsuse (KKSKV) stipendiaadina Pariisis. Aastatel 1942–1944 töötas Võru Gümnaasiumi joonistusõpetajana.
Kurna mõis

Kurna mõis (saksa keeles Cournal) oli rüütlimõis Jüri kihelkonnas Harjumaal. Nüüdisajal jääb mõis Harju maakonda Rae valda.
Mõisat mainiti esimest korda 1384. Mõis kuulus alates 19. sajandist pikka aega Knorringutele. Mõisa esinduslik puust peahoone ehitati 19. sajandi lõpul. Peahoone hävis 2002. aasta tulekahjus, mille tagajärjel jäi alles vaid tiibhoone ja varemed.
Mõisa alal on kaitsealune Kurna mõisa park.
Karoli Hindriks

Haridus

2001.–2002. aastal oli Hindriks Eesti Õpilasomavalitsuste Liidu juht.
Tal on bakalaureusekraad Estonian Business Schoolist rahvusvahelise ärijuhtimise erialal.

Pehme helkur

1999. aastal lõi Karoli Hindriks õpilasfirma enda leiutatud pehme helkuri tootmiseks. 2000. aastal kaitses ta selle kasuliku mudelina, saades Eesti esimeseks õpilas- ja ühtlasi noorimaks leiutajaks. 2002. aastal registreeris ta helkuri tootmiseks ettevõtte Heatuju Maaletooja OÜ.

Hilisem tegevus

2006. aastast kuni aprillini 2009 kuulus Hindriks MTV Eesti tegevust alustanud meeskonda. 2006–2007 oli ta turundus- ja kommunikatsioonijuht, 2007–2009 tegevjuht. 2010. aasta märtsis kuulutati välja MTV Eesti pankrot.
2009. aastal asutas Hindriks firma Goodmood Media OÜ, mis tegeles meediakontserni Fox rahvusvaheliste kanalite turunduse ja reklaamiga Baltimaades. 1. detsembrist 2010 kuni 1. veebruarini 2012 oli ta Fox International Channelsi Balti regiooni juht.
2012. aasta kevadest tegutseb Hindriks idufirmas Newspin.co. 2012. aasta suvel valiti ta esimese eestlasena NASA Amesi uurimiskeskuses tegutsevasse ning tuleviku-uuringute ja -tehnoloogiatega tegelevasse Singularity Universitysse.
Ta on 2014. aastal loodud töövahendusfirma Jobbatical kaasasutaja ja tegevjuht.

Poliitiline tegevus

2001. aastal astus Karoli Hindriks Res Publicasse (hilisem IRL) liige. Ta on kahel korral kandideerinud ja valitud Pärnu linnavolikogusse, kus juhtis haridus- ja kultuurikomisjoni. 
2009. aastal kandideeris Hindriks IRL-i nimekirjas Euroopa Parlamenti, kuid ei osutunud valituks.

Tunnustus

2009. aastal tegi Euroopa Komisjon koolidele õppefilmi neljast noorest ettevõtjast, kelle sekka kuulus ka Karoli Hindriks. Filmi eesmärk oli julgustada noori olema ettevõtlikud ning julged oma ideede elluviimisel.
Ajakiri Business Week valis Hindriksi 2007. aastal Euroopa Noore Ettevõtja konkursi nominendiks. 
2010. aastal oli ta üks sajast noorest tulevikuliidrist, keda kutsuti 40. korda toimuvale tuleviku juhtide (Leaders of Tomorrow) sümpoosionile Šveitsis Sankt Gallenis, tunnustades tema silmapaistvat tegevust ettevõtliku noorena.
Hindriks on pälvinud ka seksikaima naispoliitiku tiitli.

Isiklikku

22. juulil 2012 abiellus Karoli Hindriks Las Vegases ettevõtja ja investori Allan Martinsoniga. Nende tütar Maya sündis 2013. aastal. Oktoobris 2018 nad lahutasid.
Pihkva kubermang

Kubermang Vene SFNV-s

Aprillis 1918 moodustati 8 Loode-Venemaa kubermangust (Petrogradi, Novgorodi, Pihkva, Aunuse, Arhangelski, Vologda, Tšerepovetsi ja Põhja-Dvinast) Põhjapiirkondade Kommuunide Liit, mis likvideeriti 1919. aastal.

Leningradi oblast

1927. aastal moodustati Leningradi, Murmanski, Novgorodi, Pihkva ja Tšerepovetsi kubermangu osadest Leningradi oblast.
Vanaajamaja

Vanaajamaja on Põlvamaal, Moostes tegutsev mittetulundusühing, mis tegeleb traditsiooniliste ehitusviiside õpetamise ja populariseerimisega. MTÜ Vanaajamaja lõid 1998. aastal Eesti palkehitajad Ragner Lõbu ja Andres Uus. Alates 2009. aastast toimuvad Vanaajamaja koolituskeskuses Moostes Eesti palkehitust tutvustavad praktilised koolitused ning õppepäevad. Alates 2012. aastast korraldab Vanaajamaja rahvusvahelisi koolitusi, kuhu tulevad puusepad üle kogu maailma õppima ja õpetama traditsioonilist puitehitust.
Liu säär

Liu säär on kitsuke, kivine, poolkaare moodustav neem Pärnu lahe läänerannikul, Liul.
Käkisalmi linnus

Käkisalmi linnus (vene Корела, soome Käkisalmi, rootsi Kexholm) on linnus Venemaal Leningradi oblastis Priozerski rajoonis Priozerski linnas Vuoksi jõe saarel. 
Ajalooliselt oli see üks Karjala kannase tähtsamaid linnuseid. Säilinud linnuse osasid eksponeeritakse tänapäeval muuseumina (vene keeles историко-краеведческий музей «Крепость Корела»).
Linnus on arvele võetud Venemaa kultuurimälestisena.
Linnust on esimest korda mainitud 1295.
Aime Pärn

Elulugu

Lõpetas 1967 Tartu 5. Keskkooli, 1972 TÜ keemiaosakonna, 1980 aspirantuuri Eesti NSV TA Eksperimentaalbioloogia Instituudis. Oli 1972–1977 TÜ orgaanilise keemia kateedri vanemlaborant, 1981–1986 nooremteadur, 1986–1990 Teraviljasaaduste Ministeeriumi jõusöödalabori insener-tehnoloog, 1990–1997 Riikliku Teraviljaameti uurimiskeskuse keemik-analüütik, 1998– EPMÜ/EMÜ loomakasvatusinstituudi vanemlaborant ja teadus-arenduskeskuse insener-keemik.

Teadustöö

Uurimisvaldkond: keemiline analüüs. 5 teadustrükist.
Hans Georg von Mackensen

Hans Georg Viktor von Mackensen (26. jaanuar 1883 Berliin – 28. september 1947 Konstanz) oli Saksamaa diplomaat, riigisekretär (Staatssekretär), suursaadik ja SS-Gruppenführer.

Elu

Ta kuulus tuntud sõjaväelaste perekonda. Ta isa oli kindralfeldmarssal August von Mackensen ja vend kindral Eberhard von Mackensen.
Väiksena viibis ta tihti koos Saksa keisri Wilhelm II poja prints August Wilhelmiga, kellega koos läks 1902 1. jalakaardiväerügemendi ohvitseriks ja õppima. Väljaõpe kestis 1907 aastani. Paralleelselt õppis ta ka ülikoolis õigusteadust.
Esimeses maailmasõjas oli ta prints August Wilhelmi adjutant, tõustes seal hauptmanni aukraadini. Pärast sõda läks ta tööle Preisimaa kohtuministeeriumi ja 1919 mais Saksamaa välisministeeriumi. Seal töötas ta septembrini 1923, mil ta määrati II klassi saatkonnanõunikuks Saksa Rooma saatkonnas ja augustist 1926 kuni aprillini 1929 Brüsselis.
10 augustil 1926 abiellus ta Leinfelderhofis Vahingeni lähedal välisminister Konstantin Freiherr von Neurath'i tütre Winifred Christine Helene Freifrau von Neurath'iga.
Juulis 1931 sai temast saatkonnanõunik Madridis. Mais 1933 liitus ta NSDAPga. Alates 1933 detsembrist asus ta tööle I klassi saadikuna Budapestis.
Alates detsembrist 1933 kuni 15. aprillini 1937 töötas ta saadikuna Budapestis. 4. veebruaril 1938 sai ta suursaadikuks Rooma. 
30. jaanuaril 1942 sai ta SS-Gruppenführeri auastme .
Bernhard Freier

Bernhard Freier (sündis Tallinnas – suri aastal 1692) oli Eesti vaimulik.
Freier õppis usuteadust aastast 1669 Rostocki ülikoolis.
Ta oli aastatel 1681–1692 Pärnu Eliisabeti koguduse õpetaja ja samaaegselt aastatel 1681–1690 Pärnu Nikolai koguduse abiõpetaja. Lisaks oli ta aastast 1686 Pärnu Konsistooriumi assessor ja aastast 1687 Pärnu kreisi praost.
Aastal 1686 võttis osa Liepa (asub praeguse Cēsise rajooni territooriumil) piiblikonverentsist.

Isiklikku

Ta oli abielus Kose Püha Nikolause koguduse õpetaja Heinrich Vestringi tütre Annaga. Tema abikaasa vend Johann Vestring oli Pärnu Eliisabeti koguduse ja Pärnu Nikolai koguduse vaimulik; abikaasa vennapoeg Salomo Heinrich Vestring oli Tori ja Pärnu Eliisabeti koguduse õpetaja ning vaimulik kirjamees, teine abikaasa vennapoeg Lorenz Vestring oli Tõstamaa Maarja koguduse õpetaja.
Claire Rambeau

Välimus

Playboys poseerimise ajal oli tema rinnaümbermõõt 91 cm vööümbermõõt 61 cm ja puusaümbermõõt 91 cm .
Tema kasv on 180 cm ja kaal oli 60 kg.
Juuksed on mustad, silmad pruunid.
X, Y ja Zee

"X, Y ja Zee" ("Zee and Co.", rööpnimed "X, Y and Zee", "X, Y, and Zee", "X, Y & Zee", "Zee and Company"), on 1972. aasta Suurbritannia film, mille produtseerisid Columbia Pictures ja ainult selle filmi jaoks loodud Zee Company. Filmi lavastas Brian G. Hutton ning ta põhineb Edna O'Brieni romaanil "Zee & Co." (1971). 
Elizabeth Taylor ja Michael Caine mängivad selles keskealist nääklevat paari Zee ja Robert Blakely't, kelle abielu on otsa saamas. Kolmas peategelane on Susannah Yorki kehastatud Stella, kellesse Robert armub. Kõrvalosas esineb Margaret Leighton. 
Teemalaulu "Going in Circles" kaverdas Three Dog Night albumil "Seven Separate Fools" (1972), samuti oli see ansambli eelmise albumi "Harmony" (1971) singli  "The Family of Man"  B-poolel.
SU-85

Tehnilised andmed

Kaal kuni 32.4 t. Neljakäiguline V2 480-hobujõuline diiselmootor. Soomus kuni 45 mm. Relvastuses oli kahur 76 mm S-54S või 85 mm D-5T. Christe vedrustusel, maksimumkiirus 55 km/h.
LoRa

LoRaWAN

LoRaWAN on MAC-protokoll, mis on suure mahtuvuse, pika vahemaa ja vähese energiatarbimisega ning on mõeldud spetsiaalselt Internet of Things võrgustiku ühenduse jaoks neile, kes kasutavad LoRa tehnoloogiat. Tegemist on avaliku LPWANi standardiga, mida haldab LoRa Allience. LoRaWAN on Wi-Fi, mis ühendab IoT seadmed võrguga ja võimaldab neil omavahel suhelda.
LoRaWAN määrab võrgu sideprotokolli ja süsteemi arhitektuuri, LoRa füüsiline kiht võimaldab pikamaasuhtlusühenduse. LoRaWAN vastutab ka kõigi seadmete kommunikatsioonisageduste, andmeedastuskiiruse ja võimsuse haldamise eest. Võrgu seadmed toimivad asünkroonis ehk edastatakse andmeid ainult siis, kui seadmel on midagi edastada. Seadme poolt edastatud andmed edastatakse mitmesse erinevasse lüüsi (ingl gateways), mis edastab andmepaketid tsentraliseeritud võrku. Seal omakorda filtreeritakse välja duplikaadid, krüptitakse info ja edastatakse see vastavasse rakendusse, kus soovitakse näha tulemusi.

LoRaPHY

LoRaPHY on LoRa füüsilise kihi protokoll, aga kuna see on suletud ja patenteeritud, siis ei ole tegemist vabalt kättesaadava dokumentatsiooniga.
Inhibiitor

Inhibiitor ehk inhibeerija ehk negatiivne katalüsaator ehk inhibitor on aine või faktor, mis pidurdab keemilist, biokeemilist või füsioloogilist protsessi.
Keemilises reaktsioonis inhibiitor kas pidurdab reaktsiooni kiirust või takistab reaktsiooni.
Inhibiitori vastandmõiste on katalüsaator.
Andres Roots

Andres Roots (sündinud 1976 Tallinnas) on Eesti kitarrist, üks maailmas tuntumaid Eesti bluusimängijaid. Roots on mänginud ansamblis Bullfrog Brown, 2015. aasta seisuga tegutseb ta kollektiivis Andres Roots Roundabout.
Veomees

Veomees (ladina Auriga, lühend Aur) on põhjataeva tähtkuju. See on üks 48-st Ptolemaiose kirjeldatud tähtkujust ning kuulub 88 tänapäaeva tähtkuju hulka. Veomees on pindalalt 21. tähtkuju, kattes 657 ruutkraadi. Eestis ei looju Veomees kunagi.
Heledaim täht on Kapella (α Aur), mida Eestis on nimetatud ka Jõulutäheks.
Veomeest läbib Linnutee ja tähtkujusse jääb mitmeid heledaid täheparvi, näiteks Messier' kataloogi M36, M37 ja M38.
Aegviidu valla lipp

Aegviidu valla lipp on Harju maakonnas asunud endise Eesti haldusüksuse Aegviidu valla lipp.

Lipu kirjeldus

Aegviidu valla lipp koosneb kahest võrdse laiusega horisontaalsest laiust, valgest ülemisest ja rukkilillesinisest alumisest laiust. Ülemise, valge laiu keskosas paikneb valla vapi kujutis.
Lipu normaalsuurus on 105×165 cm ning kanga laiuse ja pikkuse suhe on 7:11.
Peeter Laredei

Peeter Laredei (5. oktoober 1862 Õisu vald – 16. jaanuar 1952 Häädemeeste) oli eesti koolmeister, vaimulik ja rahvusliku liikumise tegelane.
Laredei sündis Õisu vallas koolmeistri peres ning omandas hariduse Tuhalaane apostlik-õigeusu koolis. 1878–1881 õppis ta Tartu õpetajate seminaris ning läks siis koolmeistriks Häädemeeste apostlik-õigeusu kooli. Juhtis Häädemeeste laulukoori, osales Pärnu seltsi "Endla" tegevuses ning kuulus Eesti Kirjameeste Seltsi.
1908 sooritas Laredei preestrieksami ning töötas 1909–1920 Velise Ristija Johannese koguduses õigeusu preestrina. Tegeles ka heliloomingu, luuletamise ja tõlkimisega. Laredei oli üks väheseid rahvusliku liikumise tegelasi, kes jõudis nii elada Eesti Vabariigis kui ka näha ära selle hävingu.

Isiklikku

Peeter Laredei vend Kosma Laredei oli samuti õigeusu vaimulik,
Olavi Virta

Olavi Virta (sünninimega kuni 1926. aastani Oskari Olavi Ilmén; 27. veebruar 1915 Sysmä, Soome – 14. juuli 1972 Tampere) oli soome laulja. Teda nimetatakse soome tangokuningaks.
Aastatel 1939–1966 lindistas ta ligi 600 laulu, millest enamik kuulus soome popmuusika klassikasse, samuti osales ta mitmes filmis ning mängis teatris. 1950. aastatel oli ta teine tenor kvartetis Kipparikvartetti. Karjääri alguses pälvis ta kolm kuldplaati lauludega "Ennen kuolemaa" ("Avant de mourir" soome versioon), "Tulisuudelma" ("El Choclo" soome versioon) ja "La Cumparsita".
Olavi Virta karjäär sai tagasilöögi 1962. aastal, kui ta arreteeriti joobeolekus auto juhtimise eest. Kümme aastat hiljem sattus ta alkoholi küüsi ning elas elu viimased aastad vaesuses.
Võiste kalmistu

Võiste kalmistu on kalmistu Häädemeeste kihelkonnas Pärnumaal, tänapäevase haldusjaotuse järgi Võiste külas Häädemeeste vallas Pärnu maakonnas.
Kalmistu on riiklik kultuurimälestis.
Fu'ād II

Fu'ād II (أحمد فؤاد  Aḥmad Fu'ād; sündinud 16. jaanuaril 1952 Kairos) oli viimane Egiptuse ja Sudaani kuningas 23. juulist 1952 kuni 18. juunini 1953.
Terrelli maakond (Texas)

Terrelli maakond (Terrell County) on maakond USA-s Texase osariigis. Geograafilised koordinaadid on 30°23' N, 102°07' W.
Maakonna halduskeskus on Sanderson.
Maakonna pindala on 6107 km². Veekogusid ei ole.
Elanike arv oli 2010. aasta rahvaloenduse järgi 984. Aastal 2000 oli elanike arv 1081.

Ajalugu

Terrelli maakond moodustati 1905. aastal Pecosi maakonna osast. Maakond sai nime Texase kuberneri Alexander Watkins Terrelli järgi.